Pꞌa jawasa Jesús tjuwine niswá Jerusalén moꞌó.
La pꞌa fiesta lajaytsja quinam Jerusalén moꞌó.
Fiesta niná mpes judiopan yola tepyala püna tepyalá.
Püna Dios ma jisas malala la tjajay Dios wo.
Nin mpes judiopan nepenowá la tapalan yupj jis lal.
ꞌÜcj la tjajay wa Dios wo.
Judiopan niswa tjowelepj Dios wo Dios mpes pꞌin.
Mpes pjü año fiesta la tjajay,
yola mpalas niná.
Jive natsja niná,
tsjojose wa na.
Corredor Dios wo tꞌasiyú ntꞌa wínetsja Jesús.
Corredor niná “Salomón Corredor” lotsja.
Corredor ntꞌa tjuwine na,
judiopan nepenowá tjiquil Jesús ntꞌa,
tꞌasiyú nyüjünsünün̈.
Jupj lal la tjüꞌüy:
—¿ꞌOna ꞌüsüs way ca mvelen pjacj ne jipj?
Mvelen,
qjuisin müꞌüsüs ncu tꞌücꞌ way jipj niná Jepa Püné Dios tjevele ca jas majamas qjuis capj la pꞌacj.
Jesús jis wala tjevele:
—Nasa tjeveletsja.
Nun ma quelel poné napj velé.
Napj pajal ꞌüsüs lejay,
yom pꞌin ma polel liji jin.
Nin lejay Mpapay ntjijütüta jinwá.
Nin mpes ꞌücj ca jus cülayé pjacj ne napj.
Newa nun ma poné.
Napj natsꞌaꞌá popa tulucj nun,
mpes nin.
Napj lal japon,
napj noꞌoveja jinwá yupj.
Napj se jamá yupj.
Napj lal japon,
napj velé jin lajay.
Napj yus nyuc yupj;
yupj napj ncapj jacon̈.
Napj lejay lovin Dios lal patja,
ne yupj ma pjü malala jis mpalas neꞌaj.
Len̈ pjacj cüpwecꞌ yupj napj mpes.
Mpapay ntjeꞌaya yupj.
Jupj más püné pjü jis lal.
Len̈ pjacj cüpwecꞌ yupj Mpapay mpes.
Napj ꞌa Mpapay jin pꞌiyá.
Nin pꞌiyá lijim —nin tjevele Jesús.
Jesús nin tjevele na,
judiopan niswa pe natj jay la tsꞌis la ꞌünan jupj.
Mpes Jesús nin tjevele yupj jis lal:
—Nun tjunucú la pülücj napj pajal ꞌüsüs la tjejay.
Nin la tjejay Mpapay tjevele jin.
¿Cana la tjejay mpes quelel na ꞌüꞌná pe mpes?
Yupj jupj wola tjowelepj:
—Ma ꞌüsüs la tjejay mpes quelel ꞌi ꞌüꞌnam.
Jipj tjevelen malala Dios lal,
mpes quelel ꞌi ꞌüꞌnam.
Yom pꞌin jipj;
newa nin jipj velen jipj pꞌiyá Dios.
Jesús tjevele yupj lal:
—Malala tulucj napj tjevelé.
Nun toꞌá Dios Popel.
Jupj Popel vele Dios tjevelá israelpan noypan jis lal pajal püna.
Dios tjevele:
‘Nun Dios jinwá gente jis lal.
Jüꞌtǘ Dios mpes.’
Cupj selecj Dios Popel lovin tꞌücꞌ vele;
jupj Popel tjevele israelpan noypan Dios jinwatsja yupj.
Israelpan nenem,
Dios jepapan lis tjiji yupj,
mpes nintsja yupj.
Gente pꞌintsja yupj.
Napj más ꞌüsüs yupj jis lal.
Mpapay la ntjetꞌá napj ca jupj jos jin la mejay.
Nin tjejyama nosis ntꞌa.
¿Tsjan mpes welé nun napj velé malala Dios lal,
napj velé na napj Dios Jatjam?
Napj ma pajal ꞌüsüs la cüjay Mpapay liji jinwá,
ꞌücj ma quelel poné napj velé napj pꞌiyá poꞌó.
Tꞌücꞌ way pajal ꞌüsüs lejay Mpapay liji jinwá.
Ca nacj nun ma poné napj pꞌiyá Dios Jatjam napj velé mpes pꞌin.
Nun ꞌücj ca mponé napj Dios Jatjam napj pajal ꞌüsüs lejay mpes.
Nun poné napj ꞌüsüs lejay Mpapay Dios mpes,
nun ca jus nlayé Mpapay napj mpes jáꞌasa,
ca jus nlayé napj jupj mpes wa ꞌos —nin tjevele Jesús.
Jesús nin tjevele na,
judiopan jis jepapan niswa quelel ntjiꞌlin̈ jupj sa tül.
Custjay ma polel ntjiꞌlin̈ jupj.
Tjemey.
Niswa ꞌüsǘ naꞌaj poꞌó tjemey,
ꞌüsǘ Jordán ló jupj.
Neꞌaj tjemey Jesús,
Juan gente bautizar lis tjiji ntꞌa püná.
Neꞌaj tüpüꞌü.
Neꞌaj pülücj tjiquil Jesús ntꞌa.
Yuwá javeleptsja:
“Juan lovin ma pajal ꞌüsüs la tjiji qjuisin la ꞌüsüs lo jay Dios mpes tjevele jupj.
Mopꞌiyá pjü way Juan tjevelá niná yomen poꞌó,
pjü tꞌücꞌ waytsja.”
Pülücj topon Jesús lal neꞌaj.